Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 309/02)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΆΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: 11/2000

1. Αρμόδια εθνική υπηρεσία Ονομασία: Ministero delle Politiche agricole e forestali

Διεύθυνση: Via XX Settembre, 20, I-00187 Roma

Τηλέφωνο: (39) 06 481 99 68

Φαξ: (39) 06 42 01 31 26

Ηλεκτρονικό ταχυδρομείο: qtc3@politicheagricole.it

2. Αιτούσα ομάδα 2.1. Ονομασία: Associazione Interprovinciale tra Produttori Olivicoli di Teramo e di L'Aquila - A.I.Pr. Ol.

2.2. Διεύθυνση: Circonvallazione Ragusa, 31, I-64100 Teramo

2.3. Σύνθεση: Παραγωγός/μεταποιητής (x) άλλο ( )

3. Τύπος του προϊόντος: Κατηγορία 1.5 - Λιπαρές ουσίες - Εξαιρετικό παρθένο ελαιόλαδο.

4. Περιγραφή των προδιαγραφών

(σύνοψη του άρθρου 4 παράγραφος 2):

4.1. Ονομασία: Pretuziano delle Colline Teramane

4.2. Περιγραφή: Εξαιρετικό παρθένο ελαιόλαδο που διαθέτει τα ακόλουθα χαρακτηριστικά:

- χρώμα: κίτρινο πρασινωπό,

- άρωμα: μέτριο φρουτώδες,

- γεύση: μέτρια φρουτώδης, με μια μέτρια αίσθηση πικρής και πικάντικης γεύσης,

- δοκιμασία επιτροπής γευσιγνωστών: > 6,5,

- oλική οξύτητα, που εκφράζεται σε ελαϊκό οξύ κατά βάρος, δεν υπερβαίνει τα 0,5 γραμμάρια ανά 100 γραμμάρια λαδιού,

- δείκτης υπεροξειδίων: < 12 Meq O2/kg,

- K232: < 2,00,

- K270: < 0,20,

- πολυφαινόλες: > 120 mmg/kg,

- ελαϊκό οξύ: > 70 %.

4.3. Γεωγραφική περιοχή: Η ζώνη παραγωγής και μεταποίησης των ελιών που προορίζονται για την παραγωγή εξαιρετικού παρθένου ελαιόλαδου "Pretuziano delle Colline Teramane" καλύπτει τη λωρίδα των λόφων που διασχίζει όλη την επαρχία του Τεράμο (από βορρά προς νότο) που βρίσκεται στην περιφέρεια Abruzzο και που εκτείνεται από την ακτή προς την ενδοχώρα επί 25 έως 30 χλμ. Η ζώνη αυτή περιλαμβάνει πλήρως τις κοινότητες: Ancarano, Atri, Basciano, Bellante, Bisenti, Canzano, Castellalto, Castiglione Messer Raimondo, Castilenti, Cellino Attanasio, Cermignano, Colonnella, Controguerra, Corropoli, Montefino, Morro D'Oro, Mosciano Sant'Angelo, Nereto, Notaresco, Penna Sant'Andrea, S. Egidio alla Vibrata, Sant'Omero, Torano Nuovo, καθώς και μέρος των ακόλουθων κοινοτήτων: Alba Adriatica, Arsita, Campli, Castel Castagna, Civitella del Tronto, Colledara, Giulianova, Isola del Gran Sasso, Martinsicuro, Montorio al Vomano, Pineto, Roseto degli Abruzzi, Silvi, Teramo, Torricella Sicura, Tortoreto και Tossicia.

4.4. Απόδειξη προέλευσης: Στην επαρχία του Τεράμο, η διάδοση της ελαιοκαλλιέργειας χρονολογείται τουλάχιστον από το 10ο αιώνα π.Χ. Χάρη στους Ρωμαίους (3ος αιώνας π.Χ.) η ελαιοκαλλιέργεια εντατικοποιήθηκε και εκτατικοποιήθηκε. Συναντώνται περίοδοι κάμψης και επέκτασης που εναλλάσσονται ανάλογα με τα ιστορικά γεγονότα.

Μιλώντας σχετικά με την καλλιέργεια αυτή, ο Pancrazio Palma (1781-1850) στο έργο του "Άπαντα" - Τεράμο 1912, γράφει: "Από αιώνες, παρείχαμε λάδι στο ρωμαϊκό κράτος και τώρα παρέχουμε μοσχεύματα ελιάς, από τότε που η κυβέρνηση αυτή απαγόρευσε σχεδόν, το Φεβρουάριο του 1836, την εισαγωγή λαδιού και από τότε που ενθαρρύνει σοβαρά τη φύτευση του δέντρου της Αθηνάς παρέχοντας πριμοδοτήσεις για κάθε νέο δέντρο".

Το ναπολεόντειο κτηματολόγιο του 1809 αποδεικνύει τη σημασία και τη διάδοση της ελαιοκαλλιέργειας στην επαρχία του Τεράμο. Εάν συγκρίνουμε το ναπολεόντειο κτηματολόγιο με το σημερινό κτηματολόγιο (1990), δεν διαπιστώνουμε μείζονες διαφορές, παρά το μεγάλο χρονικό διάστημα που έχει μεσολαβήσει.

Στον οδηγό της αμπελουργίας και ελαιοκομίας ("Guida viticola ed olearia", Τεράμο 1907), ο Arturo Provenzale εκφράζει τον ειλικρινή θαυμασμό του διότι διαπίστωσε στη διεθνή έκθεση της Βιέννης το 1873 ότι μεταξύ εκατοντάδων προϊόντων από ολόκληρη την Ιταλία, τα προϊόντα ελαιόλαδου του Αbruzzο τιμήθηκαν με τέσσερα βραβεία, τα οποία έλαβαν οι παραγωγοί του Loreto, di Montepagano, di Giulianova e di Teramo.

Η παραγωγή, η μεταποίηση και η εμφιάλωση πραγματοποιούνται στην οριοθετημένη γεωγραφική περιοχή. Η εμφιάλωση πραγματοποιείται επίσης στην οριοθετημένη περιοχή προκειμένου να διασφαλιστούν τα χαρακτηριστικά και η ποιότητα του ελαιολάδου "Pretuziano delle Colline Teramane", και να διασφαλιστεί ότι οι παραγωγοί θα επιβλέπουν τους ελέγχους που θα πραγματοποιεί ο ανεξάρτητος οργανισμός επιθεώρησης. Η προστατευόμενη ονομασία προέλευσης έχει ιδιαίτερη σημασία για τους εν λόγω παραγωγούς και σύμφωνα με τους στόχους και τον προσανατολισμό του κανονισμού, τους δίνει τη δυνατότητα να συμπληρώσουν το εισόδημά τους. Εξάλλου, η εμφιάλωση γινόταν κατά παράδοση στην οριοθετημένη γεωγραφική περιοχή.

Προκειμένου να εξασφαλιστεί η δυνατότητα ελέγχου της προέλευσης, οι παραγωγοί που θέλουν να διαθέσουν στο εμπόριο το εξαιρετικό παρθένο ελαιόλαδο με αυτή την ονομασία θα πρέπει να καταχωρίζουν τους ελαιώνες τους και τις εγκαταστάσεις μεταποίησης και εμφιάλωσης σε ειδικά μητρώα, τα οποία τηρούνται και ενημερώνονται από τον οργανισμό ελέγχου.

4.5. Μέθοδος παραγωγής: Το εξαιρετικό παρθένο ελαιόλαδο "Pretuziano delle Colline Teramane" παράγεται από τις ποικιλίες ελαίας Leccino, Frantoio και Dritta, αναμεμειγμένες έως 75 %, ενώ το υπόλοιπο ποσοστό 25 % αποτελείται από μικρότερες τοπικές ποικιλίες, από τις οποίες οι πλέον διαδεδομένες είναι οι Tortiglione, Carboncella και Castiglionese.

Τα ελαιόδεντρα που γίνονται αποδεκτά για την παραγωγή του λαδιού πρέπει να έχουν σειρά εγκατάστασης 6 × 6 m, 6 × 7 m, και 7 × 7 m. Τα δέντρα πρέπει να έχουν χαμηλή κόμη (χαμηλή και κωνική κόμη, και ριπιδοειδές κλάδεμα σε σχήμα Υ).

Επιτρέπονται μικρότερες εκτάσεις φύτευσης εφόσον τηρούνται τα ακόλουθα όρια παραγωγής. Επιτρέπονται επίσης τα παραδοσιακά ελαιόδεντρα σε μεικτή καλλιέργεια, σε καλλιεργούμενη επιφάνεια 20 εως 30 × 10 m και με υψηλή κόμη (απλή κόμη, κόμη με περισσότερους κώνους).

Η συλλογή των ελιών πραγματοποιείται απευθείας με το χέρι στο δέντρο ή με τη βοήθεια μηχανικών μέσων και πρέπει να πραγματοποιείται μεταξύ της έναρξης της ωρίμανσης και της 10ης Δεκεμβρίου.

Στις εξειδικευμένες καλλιέργειες, η μέγιστη παραγωγή ελιών που προορίζονται για την παραγωγή εξαιρετικού παρθένου ελαιόλαδου δεν μπορεί να υπερβεί τα 6500 kg ανά εκτάριο. Ενώ στους ελαιώνες μεικτής καλλιέργειας, η μέση παραγωγή ελιών δεν μπορεί να υπερβεί 50 kg ανά δέντρο.

Η μέγιστη απόδοση σε λάδι δεν μπορεί να υπερβεί το 20 %.

Ο έλεγχος των παρασίτων πραγματοποιείται σύμφωνα με τις λεπτομέρειες του ολοκληρωμένου ή/και βιολογικού ελέγχου.

Η μεταφορά των ελιών πρέπει να πραγματοποιείται σε διάτρητα κιβώτια ή σε κάδους. 'Εως τη φάση της σύνθλιψης, που πρέπει να πραγματοποιείται εντός δύο ημερών που ακολουθούν τη συλλογή, οι συγκομιζόμενες ελιές πρέπει να διατηρούνται σε άκαμπτους και αεριζόμενους περιέκτες, σε δροσερό και αεριζόμενο μέρος.

Κατά τη διάρκεια των διαφόρων εργασιών, οι χρόνοι και οι θερμοκρασίες της φάσης συμπίεσης πρέπει να τηρούνται· πρόκειται αντιστοίχως για 30 λεπτά και 27 βαθμούς Κελσίου. Το νερό που χρησιμοποιείται για το διάλυμα δεν μπορεί να υπερβεί επίσης τη θερμοκρασία αυτή.

4.6. Δεσμός: Σε αυτή την περιοχή, η ελαιοκαλλιέργεια συμβάλλει σαφώς στη διατήρηση του τοπίου και στην προστασία του εδάφους και του περιβάλλοντος. Η περιοχή έχει στα δυτικά της την οροσειρά του Gran Sasso και στα ανατολικά την Αδριατική θάλασσα και για aυτόν το λόγο υπάρχουν υψηλές μεταβολές της θερμοκρασίας κατά τη διάρκεια των εποχών του έτους. Η ορογραφία είναι αρκετά έντονη με μια σειρά λόφων όπου υπάρχουν επιφανειακά ρέοντα ύδατα, τα οποία εκβάλλουν στη θάλασσα σχεδόν παράλληλα μεταξύ τους. Αυτά τα χαρακτηριστικά του εδάφους και του κλίματος επηρεάζουν σαφώς την προστατευόμενη ονομασία προέλευσης "Pretuziano delle Colline teramane".

Η λατινική λογοτεχνία χρησιμοποιεί την έκφραση "ager Pretutianus" για να χαρακτηρίσει τη γεωγραφική περιοχή που θεωρείται ως ζώνη παραγωγής. Η εν λόγω γεωγραφική περιοχή κατοικείτο από τους Pretuzi, έναν από τους πληθυσμούς της ιταλικής χερσονήσου, που σύμφωνα με την ιστορία ήταν απόγονοι των Σαβελλίων και κατακτήθηκαν νωρίς από τους Ρωμαίους κατά τις αρχές του 3ου αιώνα π.Χ., κατορθώνοντας ωστόσο να διατηρήσουν το δικό τους πολιτισμό. Σύμφωνα με τον M. P. Guidobaldi, η διαδικασία εκρωμαϊσμού είχε ως αποτέλεσμα μια οριοθέτηση της ζώνης που συνέπιπτε με αυτή της "praefectura iure dicundo" υπό τον Αύγουστο, και το κέντρο της οποίας ήταν η "Interamnia Pretuttiorum", ήτοι το σημερινό Τεράμο.

Τουλάχιστον από τον 3ο αιώνα π.Χ. και έως τις μέρες μας, ο όρος "pretuziano" χρησιμεύει για το σαφή προσδιορισμό του γεωγραφικού εδάφους που καταλαμβάνεται από τους κατοίκους της επαρχίας του Τεράμο. Ο όρος αυτός συνοδεύει τα φημισμένα προϊόντα της περιοχής αυτής. Ο Πλίνιος αναφέρει παραδείγματος χάρη επανειλημμένως τους οίνους pretuziani, στο έργο του "Naturalis historia".

Κατά τον ίδιο τρόπο, οι βοσκοί της περιοχής του Τεράμο έπαιρναν το λάδι αυτό στις μακρινές περιπλανήσεις τους προς το Τυρρηνικό Πέλαγος, μέσω της οδού του αλατιού ή "Salaria", όπως αναφέρει ο Κάτων στο έργο του "De rustica".

4.7. Δομή του ελέγχου Ονομασία: Εμπορικό, Βιομηχανικό, Επαγγελματικό και Γεωργικό Επιμελητήριο του Τεράμο (Camera di Commercio, Industria, Artigianato ed Agricoltura di Teramo)

Διεύθυνση: Via Savini, I-64100 Teramo.

4.8. Σήμανση: Το εξαιρετικό παρθένο ελαιόλαδο πρέπει να διατίθεται στο εμπόριο σε δοχεία ή σε φιάλες χωρητικότητας που δεν υπερβαίνει τα 5 λίτρα.

Οι ετικέτες πρέπει, πέραν των ενδείξεων που προβλέπονται από τις προδιαγραφές σχετικά με τη σήμανση, να φέρουν την ένδειξη "Pretuziano delle Colline Teramane" που αποτελεί προστατευόμενη ονομασία προέλευσης, σε ανοικτόχρωμους και ανεξίτηλους χαρακτήρες.

4.9. Εθνικές απαιτήσεις: -

Αριθ. ΕΚ: IT/00174/2000.11.20.

Ημερομηνία παραλαβής του πλήρους φακέλου: 18 Ιουλίου 2002.